ORDE do 3 de febreiro de 2006 pola que se convocan actividades formativas de inglés, de francés e de alemán para o curso 2006-2007 destinadas a profesorado que imparte docencia en niveis non universitarios e se aproban as súas bases de concesión.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/02/2006

No marco da Lei orgánica 1/1990, do 3 de outubro, de ordenación xeral do sistema educativo (LOXSE), e nos desenvolvementos que sobre linguas estranxeiras se regulan nos reais decretos 245/1992, do 30 de xullo, 78/1993, do 25 de febreiro, e 275/1994, do 29 de xullo, que establecen os currículos da educación primaria, da educación secundaria obrigatoria e do bacharelato, respectivamente, a Consellería de Educación e Ordenación Universitaria vén convocando, desde hai oito anos, actividades formativas para o profesorado de linguas estranxeiras, máis concretamente de inglés e de francés, co obxecto de fomentar a actualización metodolóxica e a mellora do seu nivel de competencia comunicativa en contacto directo coa cultura dos países de orixe das devanditas linguas. Máis recentemente, esta consellería, consciente da importancia da aprendizaxe destas linguas para os cidadáns da nosa comunidade autónoma e da preocupación que neste sentido se manifesta desde todos os ámbitos sociais, puxo en
marcha o proxecto de anticipación da primeira lingua estranxeira no segundo ciclo da educación infantil e no primeiro ciclo da educación primaria e o plan experimental de potenciación da aprendizaxe de linguas estranxeiras nos institutos de educación secundaria, que requiren para a súa óptima implantación dun profesorado especialista actualizado e cun alto nivel de competencia comunicativa.
O contexto europeo da nosa comunidade, plurilingüe e multicultural, exixe que todos os membros da sociedade estean en igualdade de condicións para poderen acceder e gozar das oportunidades que a Unión Europea lles ofrece no mundo laboral, persoal e de acceso á cultura a través das tecnoloxías da comunicación e da información. A consecución destes obxectivos debe igualmente considerarse desde a perspectiva da contribución a reforzar unha cidadanía europea activa, cunha educación que invite a xente nova a asumir as súas responsabilidades a nivel supranacional e de contribución á creación dunha Unión Europea aberta a todos os países, baseada na comprensión, a cooperación, a tolerancia e a solidariedade.
Na procura destes fins, a Administración educativa galega é consciente da súa tarefa na formación permanente do profesorado e no deseño de actividades formativas que lle proporcionen a oportunidade de enriquecer os coñecementos nestas linguas, noutros sistemas educativos e no contorno cultural deles.
Baseándose na cooperación activa entre a Consellería de Educación e Ordenación Universitaria e institucións e organizacións educativas estranxeiras, establécese un deseño de actividades formativas para realizar na Gran Bretaña, Francia, Irlanda e Alemaña, coa oferta de cursos de formación e de actividades de intercambio de profesores que lles facilite a mellora da competencia lingüística e fomente o interese pola cultura dese país.
En consecuencia co anteriormente exposto, e en virtude das competencias que lle son atribuídas pola normativa vixente, a Consellería de Educación e Ordenación Universitaria
DISPÓN:
Convocatoria.
Primeiro.-Convocar actividades de formación para o curso 2006-2007, dirixidas a profesorado que imparte docencia en niveis non universitarios, destinado actualmente e durante o vindeiro curso 2006-2007 en centros públicos dependentes desta comunidade autónoma.
As actividades convocadas son as seguintes:
a) Cursos de formación:
1. Un curso de inglés para 20 mestres, especialistas en inglés, que se impartirá na Universidade de Limerick (Irlanda), cunha duración de catro semanas e desenvolvido do 3 ao 28 de xullo de 2006.
2. Un curso de inglés para 20 mestres, especialistas en inglés. O curso impartirase na Universidade de Limerick (Irlanda), cunha duración de catro semanas do 3 ao 28 de xullo de 2006.
3. Un curso de inglés para 20 profesores de ensino secundario, de escolas oficiais de idiomas e Inspección Educativa, especialistas en inglés, que se impartirá na Universidade de Limerick (Irlanda), cunha duración de cuatro semanas e desenvolvido do 3 ao 28 de xullo de 2006. 17 prazas para o profesorado de ensino secundario, 2 prazas para o profesorado do corpo de escolas oficiais de idiomas e 1 praza para o corpo de Inspección Educativa; no caso de quedaren vacantes nos corpos de escolas oficiais de idiomas ou no de Inspección Educativa as prazas serán cubertas polo resto do profesorado solicitante desta actividade.
4. Un curso de inglés para 20 mestres non especialistas en inglés. O curso celebrarase en Limerick (Irlanda) do 3 ao 14 de xullo de 2006.
5. Un curso de inglés para 20 profesores de ensino secundario e Inspección Educativa, non especialistas en inglés. O curso celebrarase en Limerick (Irlanda), do 17 ao 28 de xullo de 2006. 19 prazas para o profesorado de ensino secundario e 1 praza para o corpo de Inspección Educativa; no caso de
quedar vacante a praza destinada ao corpo de Inspección Educativa será cuberta polo resto do profesorado solicitante desta actividade.
Os participantes do curso 1 aloxaranse en familias da localidade de Limerick e os participantes nos cursos 2 a 5 aloxaranse na residencia universitaria sita no campus da Universidade de Limerick.
6. Un curso de francés dirixido a 20 profesores de ensino secundario, de escolas oficiais de idiomas e Inspección Educativa especialistas en francés. O curso celebrarase en Nantes (Francia) do 3 ao 21 de xullo de 2006. 17 prazas para o profesorado de ensino secundario, 2 prazas para o profesorado do corpo de escolas oficiais de idiomas e 1 praza para o corpo de Inspección Educativa; no caso de quedaren vacantes nos corpos de escolas oficiais de idiomas ou no de Inspección Educativa as prazas serán cubertas polo resto do profesorado solicitante desta actividade.
7. Un curso de francés para 20 mestres non especialistas en francés. O curso celebrarase en Nantes (Francia) do 3 ao 21 de xullo de 2006.
8. Un curso de francés para 20 profesores de ensino secundario e Inspección Educativa, non especialistas en francés. O curso celebrarase en Nantes (Francia) do 3 ao 21 de xullo de 2006. 19 prazas para o profesorado de ensino secundario e 1 praza para o corpo de Inspección Educativa; no caso de quedar vacante a praza destinada ao corpo de Inspección Educativa será cuberta polo resto do profesorado solicitante desta actividade.
Os participantes nos cursos de francés aloxaranse na residencia universitaria La Brunelliere.
9. Un curso de alemán para 15 profesores de ensino secundario e de escolas oficiais de idiomas, que imparten o idioma alemán, que terá lugar no Goethe Institut Freiburg (Alemaña), cunha duración de 4 semanas e desenvolvido do 4 ao 28 de xullo de 2006. Dúas prazas reservaranse para o profesorado do corpo de escolas oficiais de idiomas; no caso de quedaren vacantes desta reserva as prazas serán cubertas polo resto do profesorado solicitante desta actividade.
Os participantes nos cursos de alemán aloxaranse na residencia universitaria de Freiburg.
b) Actividades de intercambio:
10. Un intercambio posto a posto para 10 profesores de francés de ensino secundario e de escolas oficiais de idiomas, cunha duración de 3 semanas, con docentes de español en Francia, desenvolvido no primeiro trimestre do curso 2006-2007.
11. Un intercambio-asistencia (jobshadow) para 5 mestres de inglés e para 10 profesores de inglés de ensino secundario e de escolas oficiais de idio
mas, con docentes de español en Gran Bretaña. O intercambio terá unha duración de dúas semanas. As datas de desenvolvemento desta actividade serán acordadas polas autoridades educativas dentro do primeiro trimestre do curso 2006-2007.
Segundo.-O profesorado poderá solicitar os dous tipos de actividade: cursos e intercambios, indicando na folla de solicitude do anexo I a súa prioridade. Nas actividades de intercambio posto a posto e de intercambio-asistencia (jobshadow), a Consellería de Educación e Ordenación Universitaria poderá reducir o número de prazas ofertadas naqueles casos en que, debido a causas de forza maior, as administracións educativas colaboradoras do país correspondente non poidan dispoñer do profesorado necesario para a formación das parellas de docentes.
Condicións e requisitos de participación.
Terceiro.-Os solicitantes destas actividades deberán reunir os seguintes requisitos:
1. Ser profesor especialista na lingua estranxeira para as actividades 1, 2, 3, 6, 10 e 11.
2. Estar en situación de servizo activo en centros dependentes da Consellería de Educación e Ordenación Universitaria ou na Inspección Educativa na actualidade e durante o curso para o que se solicita a actividade.
3. Con carácter xeral, ter, como mínimo, tres anos de antigüidade (con data 31 de agosto de 2006) como funcionario de carreira nos corpos de mestres, de secundaria, ou de ensinanzas especiais (escolas oficiais de idiomas) ou de Inspección Educativa, segundo corresponda.
No caso do profesorado solicitante das actividades de intercambio posto a posto e intercambio-asistencia (jobshadow), a exixencia será ser funcionario en prácticas ou funcionario de carreira, sen mínimo de antigüidade.
4. Non estar destinado en comisión de servizos durante o período para o que se solicita a actividade de formación, é dicir, durante o curso 2006-2007.
Cuarto.-Terán preferencia na adxudicación das prazas convocadas para o profesorado de inglés, de francés e de alemán:
-O profesorado que estea impartindo a lingua estranxeira correspondente durante o curso 2005-2006.
-Os profesores que non participaron en cursos convocados pola Consellería de Educación e Ordenación Universitaria a través da orde de actividades formativas de inglés e de francés en convocatorias anteriores.
-O profesorado que participe no Plan experimental de seccións europeas nun CPI ou IES, para os cursos dirixidos a profesores non especialistas.
Quinto.-Profesorado con condicións especiais de valoración:
-O profesorado de linguas estranxeiras participante en proxectos de anticipación da primeira lingua estranxeira no segundo ciclo da educación infantil e no primeiro ciclo da educación primaria, autorizados pola Consellería de Educación e Ordenación Universitaria, de acordo co especificado no baremo desta orde.
-O profesorado de linguas estranxeiras participante no Plan experimental de potenciación da aprendizaxe de linguas estranxeiras nos institutos de educación secundaria, establecido pola Consellería de Educación e Ordenación Universitaria, de acordo co especificado no baremo desta orde.
-O profesorado que atende a alumnado inmigrante de acordo co especificado no baremo desta orde.
-O profesorado de escolas oficiais de idiomas, de acordo co especificado no punto primeiro desta orde.
-O profesorado que realizou actividades de intercambio ou estadías, con alumnos, no estranxeiro, de acordo co especificado no baremo desta orde.
-O profesorado que participou nas actividades de intercambio-asistencia (jobshadow) e posto a posto das convocatorias organizadas por esta Consellería de Educación e Ordenación Universitaria, de acordo co especificado no baremo desta orde.
Sexto.-Profesorado excluído desta convocatoria:
-O profesorado ao que se lle concedese un curso de formación destas accións formativas nas convocatorias para os cursos académicos 2004-2005 e 2005-2006.
-O profesorado que solicite por terceira vez un intercambio-asistencia en Gran Bretaña ou un intercambio posto a posto en Francia.
-O profesorado que estea gozando no curso 2005-2006, ou que teña concedida para o curso 2006-2007 licenza por estudos outorgada pola Consellería de Educación e Ordenación Universitaria.
Organización e características dos cursos.
Sétimo.-A organización dos cursos, do intercambio posto a posto e do intercambio-asistencia (jobshadow) correspóndelle á Consellería de Educación e Ordenación Universitaria, quen poderá convir os servizos necesarios para levar a cabo estas actividades.
Oitavo.-A Dirección Xeral de Ordenación e Innovación Educativa, co obxecto de asegurar un mellor desenvolvemento destas actividades na súa modalidade de curso de formación, promoverá a elección dun coordinador de grupo entre as persoas seleccionadas para participaren en cada un dos cursos convocados.
As funcións do coordinador de grupo serán de enlace entre o profesorado seleccionado e o Servizo de
Formación do Profesorado, por unha banda, e de enlace entre o profesorado seleccionado e a institución educativa que imparta o curso, pola outra.
Noveno.-Os cursos e os intercambios estarán orientados á mellora do nivel de competencia lingüística e á actualización metodolóxica no ensino das linguas estranxeiras e no ensino precoz delas.
Solicitudes de participación e prazo de presentación.
Décimo.-Os interesados nas actividades de formación que se convocan deberán presentar a súa solicitude segundo o modelo do anexo I e segundo o procedemento establecido no punto décimo segundo.
Décimo primeiro.-Á solicitude xuntaráselle a seguinte documentación:
1. Certificado, expedido polo secretario do centro, co visto e prace do seu director, no que conste a materia ou materias que imparte a persoa solicitante durante o curso 2005-2006.
2. Acreditación dos méritos académicos, profesionais ou de calquera índole que se considere conveniente alegar. Estes serán xustificados mediante os documentos que se especifican no baremo que se inclúe no anexo II desta orde.
A compulsa de documentos xustificativos de méritos e calquera outro que a persoa solicitante incorpore á súa instancia, poderá efectuarse nos centros de educación infantil/primaria, centros públicos integrados, centros de secundaria e escolas de ensino de réxime especial, compulsa que asinará o director ou secretario do centro, sen prexuízo de que poida realizarse nos distintos órganos administrativos acreditados para tal fin.
3. Relación numerada e asinada da documentación presentada, seguindo a orde que aparece no indicado anexo II.
4. Non serán tidos en conta nin valorados os méritos alegados e non xustificados debidamente, nin os que aleguen fóra do prazo ao que se refire a base décimo segunda desta convocatoria.
Décimo segundo.-As solicitudes, xunto coa documentación expresada anteriormente, deberán presentarse no prazo de 20 días naturais contados a partir do día seguinte ao da publicación desta orde no Diario Oficial de Galicia, a través do rexistro xeral da Consellería de Educación e Ordenación Universitaria, das súas delegacións provinciais ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, sendo imprescindible que na instancia apareza a data de recepción no organismo público correspondente. Se, en uso deste dereito, o expediente é remitido por correo, é necesario que
se presente en sobre aberto para que sexa datado e selado polo funcionario de correos antes de que se proceda á súa certificación. O enderezo da Consellería de Educación e Ordenación Universitaria é San Caetano s/n, 15781 Santiago de Compostela.
Décimo terceiro.-Unha vez rematada cada unha das actividades, os profesores participantes terán o prazo de 15 días, contado desde a data de remate, para remitirlle á Consellería de Educación e Ordenación Universitaria un informe da actividade realizada. As pautas para a realización do informe facilitaránselles oportunamente aos interesados.
Unha vez transcorridos tres meses desde a data de publicación da resolución definitiva, os interesados, ou os seus representantes legais, poderán retirar a documentación ante a presidenta da comisión.
Procedemento para a adxudicación das prazas.
Décimo cuarto.-A selección dos candidatos realizaraa unha comisión integrada polos seguintes membros:
-Presidenta: a directora xeral de Ordenación e Innovación Educativa ou persoa en quen delegue.
-Vogais: ata un máximo de catro vogais, con categoría de subdirector xeral, xefe de servizo ou membros da Inspección Educativa.
-Un funcionario da Consellería de Educación e Ordenación Universitaria, que actuará como secretario, con voz e sen voto.
-Os sindicatos integrantes da mesa sectorial de persoal docente non universitario poderán nomear un representante para asistir ás sesións da comisión.
-A comisión poderá solicitar a incorporación ao seu traballo de asesores especialistas, limitándose os devanditos asesores a prestaren a súa colaboración.
A comisión poderá dispoñer a constitución dunha subcomisión técnica especializada só para os efectos de colaborar na valoración dos méritos previstos nos puntos 1 e 2 do baremo do anexo II. Ás reunións desta subcomisión poderán asistir representantes das organizacións sindicais con representación na mesa sectorial de persoal docente.
Para os efectos previstos no artigo 26.2º do Decreto 144/2001, do 7 de xuño, esta comisión considérase incluída na categoría primeira.
Décimo quinto.-A comisión seleccionadora realizará unha preselección segundo a puntuación obtida conforme o baremo que figura como anexo II desta convocatoria.
1. En caso de empate entre os funcionarios, este dirimirase atendendo sucesivamente aos seguintes criterios:
a) Maior puntuación no punto 1.1 do baremo.
b) Maior puntuación no punto 1.2 do baremo.
c) Maior puntuación no punto 2.2 do baremo.
A continuación, desempatará o número de rexistro persoal máis baixo e, se é o caso, ano de oposición e número de lista.
2. Finalizada a preselección, a comisión fará pública a resolución provisional, que se exporá no taboleiro de anuncios da Consellería de Educación e Ordenación Universitaria no edificio administrativo de San Caetano e nos das delegacións provinciais, así como no portal educativo da Consellería de Educación e Ordenación Universitaria da Xunta de Galicia (www.edu.xunta.es) na internet.
A exposición abrirá un prazo de dez días naturais para efectuar reclamacións ou renuncias á concesión das actividades perante a presidenta da comisión. Transcorrido este prazo, unha vez estudadas e, se é o caso, atendidas as ditas reclamacións e renuncias, a comisión seleccionadora elevaralle a proposta definitiva á conselleira de Educación e Ordenación Universitaria que resolverá a relación final dos seleccionados. A resolución definitiva publicarase no Diario Oficial de Galicia e exporase nos taboleiros de anuncios e no portal educativo da Consellería de Educación e Ordenación Universitaria da Xunta de Galicia (www.edu.xunta.es) na internet.
Contra esta resolución, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Décimo sexto.-Unha vez resolta esta convocatoria, soamente se admitirán renuncias ás actividades concedidas en casos de excepcional gravidade e libremente apreciadas pola presidenta da comisión. O profesorado que non participe na actividade para a que foi seleccionado perderá a súa preferencia para participar nas vindeiras tres convocatorias da actividade, agás nos casos excepcionais autorizados.
As solicitudes consideraranse desestimadas de non quedar resolta a convocatoria no prazo de seis meses, desde a data da súa publicación no Diario Oficial de Galicia.
Condicións económicas.
Décimo sétimo.-As condicións económicas de participación son as seguintes:
a) Os gastos de docencia dos cursos en Irlanda, así como os de aloxamento e mantenza, tanto en
familias como en residencias universitarias, serán financiados directamente pola Consellería de Educación e Ordenación Universitaria. As condicións da mantenza en familia serán: de luns a venres aloxamento con dereito a almorzo e cea; sábados e domingos aloxamento con dereito a todas as comidas, así como servizo tipo picnic os días que se teña previsto unha excursión por parte da universidade. Con respecto á residencia do campus de Limerick proporcionaráselles aos profesores asistentes un cuarto nela, incluíndo o dereito ao uso da cociña do apartamento, así como os bonos para o xantar no comedor da universidade, ou nun comedor similar, nos días lectivos (20 para os cursos de catro semanas e 10 para os cursos de dúas semanas). O profesorado asistente percibirá o importe correspondente aos gastos de desprazamento desde o centro de destino ao lugar de celebración do curso e viceversa. Os asistentes aos que se lles proporciona aloxamento na residencia universitaria -cursos 2, 3, 4 e 5-
percibirán bolsas de 25 A por día correspondentes ás fins de semana (6 bolsas para os cursos de catro semanas e 2 para os cursos de dúas semanas). Por estes dous conceptos o profesorado non poderá percibir unha contía superior aos 850 A por profesor/alumno.
b) Os gastos de docencia, os de aloxamento e xantar, nos días lectivos, dos cursos de francés que se celebren en Nantes, serán financiados directamente pola Consellería de Educación e Ordenación Universitaria. Este profesorado percibirá o importe correspondente aos gastos de desprazamento desde o centro de destino ao lugar de celebración do curso e viceversa, así como as bolsas de 25 A por día correspondentes ás fins de semana e día festivo. Por estes dous conceptos o profesorado non poderá percibir unha contía superior aos 775 A por profesor/alumno.
c) Os gastos de docencia, os de aloxamento e xantar, nos días lectivos, dos cursos de alemán que se celebren en Freiburg, serán financiados directamente pola Consellería de Educación e Ordenación Universitaria. Este profesorado percibirá o importe correspondente aos gastos de desprazamento desde o centro de destino ao lugar de celebración do curso e viceversa, así como as bolsas de 25 A por día correspondentes ás fins de semana. Por estes dous conceptos o profesorado non poderá percibir unha contía superior aos 850 A por profesor/alumno.
d) O profesorado de francés de secundaria e de escolas oficiais de idiomas que sexa seleccionado para participar na actividade de intercambio posto a posto con Francia recibirá unha bolsa de estudos por día de 50 A, así como o importe correspondente aos gastos de desprazamento desde o seu centro de destino ao centro de destino francés e viceversa. Por estes dous conceptos o profesorado non poderá percibir unha contía superior aos 1.500 A por profesor/alumno.
e) O profesorado de inglés de ensino primario, secundario e de escolas oficiais de idiomas que sexa seleccionado para participar na actividade de intercambio-asistencia (jobshadow) con Gran Bretaña percibirá unha bolsa de estudos por día de 50 A, así como o importe correspondente aos gastos de desprazamento desde o centro de destino ao lugar de celebración do curso e viceversa. Por estes dous conceptos o profesorado non poderá percibir unha contía superior a 1.200A por profesor/alumno.
As bolsas de estudo están suxeitas á retención do IRPF. Estas cantidades faranse efectivas despois de rematada a actividade.
Os beneficiarios deberán presentar no prazo de 15 días, contado desde a data da finalización:
1. Unha memoria pedagóxica da actividade, segundo as pautas proporcionadas polo Servizo de Formación do Profesorado.
2. Xustificación da totalidade do custo da viaxe acompañada dos xustificantes orixinais (billetes de avión, autobús, tren, etc...).
3. Copia compulsada do certificado expedido polo centro estranxeiro, no caso dos asistentes a cursos de idiomas.
O financiamento dos gastos descritos realizarase con cargo á aplicación orzamentaria 09.02.322I.640.1 por importe de 177.250 A no exercicio orzamentario de 2006. En todo caso, o gasto proxectado queda sometido á condición suspensiva de crédito axeitado e suficiente para tal fin nos orzamentos xerais da Comunidade Autónoma de Galicia para o ano 2006 e ao disposto na orde da Consellería de Economía e Facenda do 11 de febreiro de 1998 pola que se regula a tramitación anticipada de expediente de gasto, modificada polas ordes do 27 de novembro de 2000 e do 25 de outubro de 2001.
Décimo oitavo.-Durante o tempo de duración das actividades de formación, os profesores seleccionados recibirán os emolumentos correspondentes ás súas retribucións básicas e complementarias, ademais da axuda compensatoria de gastos mencionada no punto décimo sétimo.
Décimo noveno.-Autorízase a Dirección Xeral de Ordenación e Innovación Educativa para ditar as instrucións necesarias para a aplicación e desenvolvemento desta orde.
Vixésimo.-Esta orde entrará en vigor o día seguinte ao da súa publicación no DOG.
Santiago de Compostela, 3 de febreiro de 2006.
Laura Sánchez Piñón
Conselleira de Educación e Ordenación
Universitaria